Реставрація Мейджі

Реставрація Мейджі ( , ), у свуй час знама як Благородна реставрація ( ), знама и як реновація, револуція, реформа, удновліня Мейджі была політична подія, котра удновила імперськоє правліня у Японії у 1868. році пуд проводом Імператора Мейджі. Імператоры были и сперед тым, айбо реставрація Мейджі удновила практичну власть імператора Японії тай консолідовала пуд ним політичну систему. Реставрація стала читавов змінов у японськуй політичнуй и соціалнуй структурі тай припала на період пузнього Едо – зачатку еры Мейджі, кой Японія ся скоро індустріалізовала и принимала западні ідеалы, выробні методы тай технолоґії.

Причинов реформы стали економічні тай політичні сложності, котрі пережывав шоґунат Токуґава. Тоты проблемы ся доповньовали приходом чужоземных держав у реґіон — головно експедиції Перрі на наказ президента Споєных штатув Америкы Мілларда Філмора — котрі были угрозов про токуґавську політику сакоку. Подля нерувных договореностий Японію силовали удкрыти порты Западови, бючи по політичному авторитетови шоґуна тай японському суверенітету. Імператорськый удказ уд дій шоґуна став причинов ідеолоґічного розділеня у самурайськум класі, котрі пережывали за свої феудалні обоязкы перед и шоґуном, и імператором. Многі низко- тай середньоранґові самураї стали шіші („чоловіками духа“), уддаными імператорськым планам „укіряти варварув“. Фракційні споры удну японськых князтв привели д конфліктови подакотрых князтв из Токуґавов. Они ся орґанізовали у антитокуґавськый аліанс и пуд проводом Сацумы и Чошу зверли шоґунувську систему.

3. януара 1868. року імператор Мейджі уголосив удновліня політичної власти імператорського дома. Цілі нового уряду были укладені новым імператором у присязі на пять статий. Далшый опур Токуґавы новому урядови ся проявив у Бошінськуй войні тай недовгочаснуй Республіці Езо, айбо на 1870. рокы імператорська власть уже практично ся не пуддавала сомніву. Нова власть реформовала цілі соціалні верствы, вывела з оборота стару валуту, систему князтв, а пак и класову позицію самураюв.

Скасованя шоґуната тай індустріалізація общества на подобу западных імперій спричинила Саґськоє тай Сацумськоє повстаня, айбо завершило епоху феудалізма у японському обществі. Реставрація Мейджі стала фундаментом про інституції Японської імперії тай мала читаві наслідкы у восточнуй Азії, де Японія вела колоніалну політику в бук свойих сосідув. Конституція Мейджі 1889. року была платна до окупації Японії Союзниками по кунцьови Другої світової войны.

 Зазначкы 

 Референції